khistorydata/jeongjo-sjw-relations huggingface dataset:
정조 9년
乙巳六月十五日卯時。上御丹楓亭。宣傳官。試講諸承旨。持褒貶啓本入侍時。行都承旨李聖圭。行左承旨申大升。右承旨趙興鎭。左副承旨李祖承。右副承旨林濟遠。假注書洪義浩李敬五。記注官金健修。記事官金鳳顯。檢校直提學徐有防。直提學朴祐源。以次進伏訖。上曰。日熱如此。試官行禮除之。講員。限五人抽栍。可也。試官訓鍊大將具善復。兵曹判書趙時俊。檢校待敎尹行任。以次進伏。時俊進前曰。日候極熱。聖體。若何。上曰。一樣矣。仍命講員進講。又命殿最開拆。宣傳官等。以次進講。諸承旨。持啓本進前。上曰。內閣及吏兵曹啓本。爲先讀奏。此後外閣褒貶。則入內閣磨鍊。好矣。聖圭等。讀奏啓本。上謂善復曰。今見都監啓本。從事官一員之未差。果何故也。未差之。代以玉堂春坊中。入直人擬入。待下批。卽爲開坐於近處營門。磨勘以入。可也。善復承命退出。上曰。訓將試官。代以朴祐源監試。可也。又命淸暑六和湯。去人蔘煎入。時俊承命退出。聖圭曰。卽伏見本院褒貶啓本。則注書朴能源題目。致勤改下。臣等惶恐待罪。注書等第。以下考施行矣。上曰。依爲之。出擧條聖圭曰。卽伏見今春夏等褒貶啓本。則戶曹佐郞尹羲厚宋耕玉。西氷庫別提金百全等第。宜置中考。而置諸上考。致勤點下。殊無嚴明殿最之意。戶曹判書趙㻐。禮曹判書金履素。氷庫提調李命植。竝推考警責。何如。上曰。依爲之。出擧條興鎭曰。卽伏見訓鍊都監褒貶啓本。則中軍李漢昌題目。宜置中考。而置諸上考。致勤改下。殊無嚴明殿最之意。訓鍊大將具善復。推考警責。何如。上曰。依爲之。安心勿辭之意。都提調處。遣史官傳諭。可也。出擧條濟遠曰。右邊捕盜大將李漢昌。以都監中軍貶目居中。在前如此之時。有他邊大將兼察之例。今番則何以爲之乎。敢稟。上曰。依爲之。出擧條仍命書榻敎曰。左邊捕盜大將趙圭鎭。右邊捕盜大將出代間兼察。濟遠曰。右邊捕盜大將。以左邊大將兼察事。命下矣。左邊捕盜大將趙圭鎭。卽爲牌招。聽傳敎。何如。上曰。依爲之。出擧條聖圭曰。卽伏見咸鏡監司李𡊠今春夏等褒貶啓本。則守令無一人居下。殊無嚴明殿最之意。推考警責。何如。上曰。依爲之。出擧條興鎭曰。卽伏見江華留守嚴璹。全羅監司李在學。黃海兵使任嵂。水使李壽鵬。南兵使申應周。今春夏等褒貶啓本。則邊將無一人居下。殊無嚴明殿最之意。竝推考警責。何如。上曰。依爲之。出擧條興鎭曰。洪忠水使趙心泰所管水軍邊將貶目。以監司限滿後同議之故。雖不得趁期封發。竝與頉狀本而不爲者。事涉疎忽。推考警責。何如。上曰。依爲之。出擧條興鎭曰。卽伏見洪忠水使趙心泰。全羅右水使具世勣。今春夏等褒貶啓本。則邊將無一人居中居下。殊無嚴明殿最之意。竝推考警責。何如。上曰。依爲之。出擧條善復還入。以褒貶磨勘之意。仰達。諸承旨。讀奏京外啓本訖。時俊還入奏曰。湯劑已待令矣。上曰。差晩待下敎入之。善復曰。武藝出身久勤一窠。頃於筵稟定奪。而設詩之初。不必拘於朔數。今都政則先以出身之勤久者遷轉。後都政則觀其武藝本廳勤仕。次第輪回遷轉事。定式施行。極甚便當。惶恐敢達。上曰。兵判之意。何如。時俊曰。武藝出身久勤。旣是創設之窠。則今番都政居首一人。當爲遷轉。而此後則依他例待其四十五朔。始除邊將。好矣。上曰。依爲之。出擧條仍詣玉流泉。命原任直閣。待敎入侍。原任直閣徐鼎修徐龍輔鄭東浚。原任待敎李崑秀。承命進伏。上命湯劑持入。時俊奉湯劑進前。上進御訖。還內。諸臣以次退出。
정조 9년
乙巳六月十五日酉時。上御重熙堂。坐直承旨入侍時。右副承旨李祖承。假注書李敬五。記事官金鳳顯尹行任。以次進伏訖。上曰。今番日次殿講。未蒙點中。上齋儒生。皆令明日。一齊來會於泮中。待頒題應製事。分付成均館。可也。仍命退。承史以次退出。
정조 9년
行都承旨李聖圭坐。行左承旨申大升坐。右承旨趙興鎭坐直。左副承旨李祖承坐。右副承旨林濟遠坐。同副承旨金蓍耉坐直。注書二員未差。假注書洪義浩仕李敬五仕直。事變假注書尹悌東仕。
정조 9년
申大升啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
申大升啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
李宗烈改差代以尹悌東爲事變假注書。
정조 9년
傳于申大升曰。奉審宰臣入侍。
정조 9년
傳于趙興鎭曰有司堂上來待。
정조 9년
傳于趙興鎭曰。承旨與閣臣試官有司堂上入侍。
정조 9년
傳于趙興鎭曰。按察御史申耆明日入侍。
정조 9년
傳于申大升曰。日次儒生殿講居首幼學李致浩直赴會試。其餘考例捧傳旨。
정조 9년
趙興鎭。以訓鍊都監禁衛營御營廳言啓曰。傳曰。宮城頹圮兩處改築之役當初草記允下者。蓋念把守軍兵晝夜露處之弊也。然近日日氣極熱。此時匠募輩勞苦。在所當恤。圍排樹柵。如已堅實爲之。則姑待稍涼。始役似好。如是則果無相妨之事乎。以此意分付三營門。具意見論理草記事。命下矣。當此盛熱。軫恤匠募等。有此停役之敎。臣等欽仰奉行之不暇。而第伏念。秋初有莫重大役。近年以來。雖當盛暑。宮墻連爲改築。而工募輩資生。當夏艱楚。旣始之役。今若中撤。則渠輩亦不無落莫之歎。且前頭重役。大段相妨。臣等賤見。仍爲改築。公私俱便。惶恐。敢啓。傳曰。知道。
정조 9년
林濟遠。以刑曹言啓曰。因本曹都囚徒保放罪人崔道根及曹內保授罪人兩司書吏等。竝放送事。命下矣。依傳敎。司憲府書吏金鳳民黃景文金海重李遇春任聖延。司諫院書吏具殷瑞尹道亨徐仁大李聖喜廉信榮文益周韓昌厚等。竝卽放送。崔道根一體放送。而月前道根科治啓目判付內。連値齋日。今姑保放。定限十五日。如果搜納。仍爲放送。又或愆限還囚後。嚴加勘律。使公家金石之典。毋至閪失之境事判下。而今未滿五十日之限。待其日限。若不搜納。則依判下更爲還囚後。勘律之意。敢啓。傳曰。知道。
정조 9년
林濟遠。以義禁府言啓曰。日熱如此。時囚皆令今日捧供。已捧供者議處照律。亦令今日內草記擧行事。命下矣。時囚罪人洪伊日把上。雖或諉之於曹吏之僞着。身爲郞官。奸吏盜踏印信之狀。不能覺察。其溺職之罪。有難容貸罪。任希默旣有兵曹把上。則循例擧行。雖不是異事。馬牌出納。至爲嚴重。而不能審愼。致此作奸。以此照律。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯狂法受贓外。笞杖竝收贖云矣。洪任希默等。各杖八十收贖。奪告身三等。放送。何如。傳曰。允。如有功議。各減一等。任希默則係是尙瑞院官員。與騎郞踏印着署有間。以公罪勘放。同罪院官。毋論在囚與保放。當該人則依任希默例勘放。不入現告人。竝放送。可也。
정조 9년
金蓍耉。以義禁府言啓曰。時囚罪人任希默洪等杖八十收贖奪告身三等照律草記批旨內。如有功議。各減一等。任希默則係是尙瑞院官員。與騎郞踏印着署有間。以公罪勘放。同罪院官。毋論在囚與保放。當該人則依任希默例勘放。不入現告人。竝放送事。命下矣。洪十二代祖師瑗。開國原從功臣云。功減一等。杖七十收贖。奪告身二等。任希默五代祖善伯。寧國原從功臣仁城君異姓五寸親云。功議各減一等。以公罪杖六十收贖。曺允邁李英裕等。係是同罪院官。依任希默例。亦以公罪。杖八十收贖。放送。保放罪人李普衍則伊日以式暇出直。而當該入直。更以曺允邁査實現告。旣已勘律。普衍分揀放送。何如。傳曰。允。
정조 9년
敦寧都正金基正疏曰。伏以。臣卽庸愚譾劣。鄕曲一賤品耳。迺於昨年。待罪鴻臚。昵近耿光。榮耀已極。而幸際邦慶之無前。獲瞻盛儀之載擧。繼而超資之恩。至及於無似賤臣。至今感祝鴻私。圖報無地。不意日前。伏奉敎旨。以臣爲敦寧府都正。臣是何人。恩數之優渥。至於斯也。臣怵畏義分。竭蹶趨膺。以伸扣謝之忱。而第臣旣無敦寧。則揆以公格。斷無蹲冒之望。玆敢援例陳章。仰瀆宸聰。伏乞聖明。俯賜鑑諒。亟令選部。照例遞改。以安私分。不勝幸甚。臣無任云云。省疏具悉。疏辭下該曹稟處。
정조 9년
乙巳六月十六日卯時。上御宣政殿。日次儒生殿講入侍時。行都承旨李聖圭。行左承旨申大升。右承旨趙興鎭。左副承旨李祖承。右副承旨林濟遠。同副承旨金蓍耉。假注書洪義浩李敬五。記注官金健修。記事官金鳳顯。檢校直提學徐有防。直提學朴祐源。檢校待敎尹行任。以次進伏訖。上曰。儒生已整齊乎。大升曰。一員未及待令云矣。上曰。誰也。大升曰。朴宗履云矣。上曰。誰之族乎。大升曰。故忠臣朴泰輔之孫。而以親病不得入來云矣。上曰。實病云耶。大升曰。然矣。上曰。試官行禮事。分付。考官領敦寧府事鄭存謙。行副司直吳載純。行大司成沈豐之。參考官行副司直李祖源徐有成。副應敎趙弘鎭。文學李尙度。率應講儒生入就拜位。行四拜禮訖。以次進伏。存謙進前曰。日候劇熱。聖體。若何。上曰。一樣矣。存謙曰。臣有罪未勘。萬萬惶悶。而今値法座。不敢煩達矣。上曰。卿有何引義之端乎。過矣過矣。仍命就座。敎曰。日次講則六義大旨。訓詁諺解。皆除之。此意使諸生知悉。幼學柳璜等進講詩傳通。李致浩略。金孝秀金玉鳴鄭簡。以次出榜。上命書榻敎曰。試官徐有成推考。又命書傳敎曰。到記及日次殿講館學齋任應講。出於勸課之意。且押班應試。自有古例故耳。近來飭令稍弛。雖以今日言之。數人外皆不熟讀。泮長若能察飭。豈有是哉。久任然後可以責效。間或遞易。必以能講人差定。來頭講席。又如今番。則當該泮長難免重勘。以此嚴飭。引儀告禮畢。上還內。諸臣以次退出。
정조 9년
乙巳六月十六日申時。上御誠正閣。奉審宰臣入侍時。奉審宰臣李文源。同副承旨金蓍耉。假注書李敬五。記注官承膺祚。記事官金鳳顯。以次進伏訖。上曰。奉審局內役處果何如。一一詳陳可也。文源進明陵永陵局內圖形。奏曰。明陵局內諸陵寢內外形局。一體奉審後。仍詣永陵。內外形局。亦一一奉審。別無大段頉處矣。上曰。明陵鸎峯前後補土處。無他慮乎。文源曰。補土處今過數十年。便同天作之地。樹木成林。蓋以培土肉厚之故。易得着根。其所茂盛。尤勝於全土也。但明陵昌陵之間。中有一麓。分成二局。而此麓中有過峽。因作腦後。分爲二岐。一爲敬陵。一爲弘陵咽喉之處。不知幾百年爲風雨磨泐。自然低陷。廣可爲二十餘步。長幾爲十六七步。尋亦爲一丈許。不可不塡土種木矣。上曰。役處之難易。如何。文源曰。公家役事。與私家有異。役處雖不大段。有難料度。而似不過數千名矣。上曰。取土遠近。如何。而取石遠近。亦如何耶。文源曰。陵寢內不可取土。取土於火巢外。則遠不過三里。近不過二里許。取石則不過雜石。諸陵寢局內。有許多雜石。取之不難也。上曰。不無時急之慮乎。文源曰。此處土性。非沙非石而甚堅强。屢百年爲風雨所毁傷者。猶不過爲一丈或半丈餘。則今年雖有屢次潛水。所損似無過分寸。論其大體。則不可不補土。而非時急之役。當此盛熱。不必董役矣。上曰。然則未冬前始役。似好矣。文源曰。非但未冬前。明春亦爲不晩矣。蜂峴防塞事。纔有飭敎。臣爲看形便。奉命出去時。由蜂峴作路矣。取考本陵謄錄。則此峴防寒。去癸未年。本陵守陵官礪山君枋上疏以爲。此峴行路。萬無禁防之勢。與其終未塞。寧許一路之爲愈。疏下該曹。看審形地後。防塞前路。別開一路於烽燧峯右脇下。其後六十餘年。此路穿鑿。尋廣各數丈許。故其時陵官尹心協南泰憲。論報禮曹。辛巳年。命具善復補土塞路。因種樹木。到今成林。人跡不通。而卽今蜂峴之路。卽礪山君請塞之路也。辛巳年防塞烽燧峯下路之後。此路駸駸然漸開。故前後朝家嚴禁。不啻屢次。而終不得禁斷。辛丑年。陵官閔彜顯吳彦敎。只領陵軍築石防塞。以禁行人之計。而長爲四十餘把。高爲一丈或半丈。以其防塞觀之。則似難通路。而各陵卒。取捷逕。迂回石築之端。緣崖潛行。復開小路。臣旣承局內諸處看審之命。故與本陵官別檢金商雨。參奉朴喆源。高陽郡守金履中相議。以陵軍八十名。煙軍五十名。翼陵軍三四十名。分二日董役。自石築端左右迂回之處爲始。至山腰而限半丈餘。連築蜂峴內外。排種雜木。以防潛行之弊。又以莎草。覆諸隙路。以滅其路痕。目今所見。則似無如前之患。而大抵諸陵軍之取便往來。每由此峴。不然則逶迤數十里。然後可以入陵所。安知年久之後。陵軍輩爲取便之計。又不開路乎。上曰。弘陵曾有遷動之議矣。地師輩所見。何如。文源曰。臣旣不敢問。渠輩亦不敢言矣。上曰。永陵局內所見。何如。文源曰。烽峴爲主峯。而來龍長遠。穴前豐厚。水口羅星。五處列立。雖以凡眼言之。所見甚好矣。上曰。各陵寢莎草無頉乎。文源曰。俱皆無頉矣。上曰。日熱如此。姑爲退去。從當更爲召見也。仍命退。諸臣以次退出。
정조 9년
乙巳六月十六日酉時。上御重熙堂。軍士房承旨入侍時。右承旨趙興鎭。假注書李敬五。記事官金鳳顯尹行任。以次進伏訖。上曰。弘文提學有司堂上檢校直提學檢校待敎入侍。賤臣承命出。與徐有隣趙時俊徐有防李崑秀偕入進伏。上謂有隣時俊曰。今見北漢御史申耆書啓。摠廳穀簿。萬不成說。卿等退去。政院流來虛錄數爻。爲先抄入可也。有隣等承命退出。上曰。辛丑以後摠戎使誰某。知入。賤臣承命出問。還奏曰。李柱國李昌運徐有大徐有寧云矣。上曰。按察御史申耆姑爲退去。明日待令事分付。仍命閣臣。試官考試。居齋儒生試卷三中居首生員柳師模等。以次拆榜。施賞有差。上曰。印冊紙六十卷出給都監事。分付戶曹。可也。仍命退。諸臣以次退出。
정조 9년
行都承旨李聖圭坐。行左承旨申大升坐。右承旨趙興鎭坐。左副承旨李祖承坐直。右副承旨林濟遠坐。同副承旨金蓍耉坐直。注書二員未差。假注書洪義浩仕李敬五仕直。事變假注書尹悌東仕。
정조 9년
以二十一日。輪對取稟。傳于申大升曰。爲之。
정조 9년
傳于趙興鎭曰。備局有司堂上入侍。
정조 9년
傳于金蓍耉曰。同副承旨與監印郞廳入侍。
정조 9년
傳于李聖圭曰。明日班列。兩司無進參之員。在外及未肅拜人許遞。政官牌招開政。以在京無故人差出。
정조 9년
李祖承啓曰。同副承旨金蓍耉纔已入侍矣。臣吏兵批兼進之意。敢啓。傳曰。知道。
정조 9년
有政。吏批。判書李命植進。參判未差。參議趙鼎鎭牌不進。左副承旨李祖承進。以李敬養爲吏曹參判。尹承烈爲大司憲。尹勉升爲大司諫。洪宗藎爲執義。洪周萬爲司諫。金東稷宋景煥爲掌令。李羽晉李永穆爲持平。李壽咸爲獻納。李崇運沈鏗爲正言。尹㬦爲校理。李翼晉爲修撰。吳錫齡爲禮曹佐郞。曺遠振爲敦寧都正。戶曹佐郞尹羲厚宋耕玉仍任事。承傳。知經筵單趙㻐。同經筵單徐浩修。
정조 9년
兵批。判書趙時俊。參判申益彬。參議柳誼病。參知李夔入直進。左副承旨李祖承進。副護軍元啓英許晊池應龍李東郁。副司直洪檢李敬養李秉模鄭宇淳鄭趾煥閔台爀洪履健柳誼呂善亨丁範祖金基正金東淵權中憲韓光植。副司果趙衍德沈興永。
정조 9년
申大升。以弘文館言啓曰。本館下番姑降入直。事甚未安。副修撰李太亨由限已過。牌招入直。副校理權裕自鄕上來云。一體牌招察任。何如。傳曰。允。
정조 9년
申大升啓曰。卽者承文院官員來言。明日陳賀親上致詞時。都提調當爲封進。而左議政洪樂性病狀危重。萬無擧行之望云。何以爲之。敢稟。傳曰。自本院考例稟處。
정조 9년
金蓍耉。以承文院提調意啓曰。以明日陳賀親上致詞。都提調有故。不得封進事。自本院考例稟處事。命下矣。都提調奉進致詞。係是新定式。元無可考之例。而凡於本院擧行之節。都提調若有故。則公事提調有替行之例。今此陳賀時致詞奉進。似可爲旁照擧行。而臣未敢擅便。何以爲之乎。敢稟。傳曰。知道。以公事提調擧行。可也。
정조 9년
金蓍耉。以禮曹言啓曰。卽接東南關王廟守直官所報。則南廟正殿內月廊南北兩處及左右翼閣間間滲漏。御筆懸板紗籠左右壁畫竝年久渝傷。東廟正殿御筆懸板紗籠及儀仗年久渝傷。神榻上鋪陳與床巾。左右陪位床巾及殿內鋪陳。楹外蘆簟。盡爲破傷。卽速修改云。當爲擇日擧行。而東廟雨漏處。前頭節祀兼告修改事。前已稟定矣。兩廟有頉等處。待節享。竝爲兼告擧行之意。敢啓。傳曰。知道。
정조 9년
傳于金蓍耉曰。左議政家遣御醫。持藥物看病。
정조 9년
金蓍耉。以武臣堂上祿試射所試官意啓曰。折衝朴泰義未滿四矢。嘉善趙漢商全不得中。竝依承傳罷職。何如。傳曰。允。
정조 9년
金蓍耉。以宣惠廳言啓曰。惠慶宮誕辰進獻錢二千兩。依昨年例輸入之意。敢啓。傳曰。知道。
정조 9년
金蓍耉。以宣惠廳言啓曰。洪奉朝賀贈貞敬夫人庚子以後各年未送祭需。卽爲輸送事。命下矣。自庚子冬仲朔至乙巳秋仲朔。祭需價合米一百九十六石。輸送本家。此後則依下敎前期知委。使之受去之意。敢啓。傳曰。知道。
정조 9년
金蓍耉。以兵曹言啓曰。宣薦內禁衛取才時三技以上入格人及一技以上入格人單子。合二度書入之意。敢啓。傳曰。知道。
정조 9년
金蓍耉。以兵曹言啓曰。拆見諸道褒貶啓本。則北兵使閔義爀啓本中。西北僉使尹鑌。以擅離宜警爲目。則邊將之擅離。宜置下考。而置諸中考。全羅右水使鄭觀采褒貶啓本中。邊將無一人居下。殊無嚴明殿最之意。竝推考警責。西北僉使尹鑌。下考施行。何如。傳曰。允。
정조 9년
金蓍耉。以兵曹言啓曰。天城萬戶柳惠根。安骨萬戶文天維。正方山城別將韓聖佾。三年內二等褒貶居中。其不職可知。竝依例罷黜。何如。傳曰。允。
정조 9년
備邊司。北漢御史申耆別單回啓判付啓。丁酉反閱。未滿十年。各項弊端。又復若前。國有法紀。寧容乃爾。錢穀之虛留也。逋欠也。那移也。加分也。種種執頉。難以枚擧。而其中三千石穀物。竝於留庫條貸下。則加分不但爲罪。餘耗將欲安用。六千兩錢貨。又以封不動浪用者。雖與非理入已。差有間焉。吏逋莫察。咎果誰執。賃債不禁。矇然極矣。營刹沈醬之需。周歲虛留。城堞改葺之政。許久抛棄。朝家之委畀此人。意謂剛明綜核。而乃反有此大僨誤。事之駭惋。孰甚於此。況旀昨年公貨請得之後。公廨梵舍亦無改觀之效。至於軍器之頑鈍。特細節耳。以此以彼。焉逭重勘。到今諸罪俱發。當從重論。而本帥年過七十。流配之律。自歸徵贖之科。摠戎使李昌運。亟施削黜之典爲旀。城內炮料加創事。久居及看役僧粘價事。竝待新使除拜後稟處爲旀。任窠之以城內人差定事。不有節目。惟循顔私。每以閒雜不干之類充定。至入於繡啓。前後摠帥事。極爲駭然。此後復有此等之弊。該摠帥從重勘罪。圖差人降定軍保事。申明嚴飭爲旀。他餘條件。竝只依回啓施行爲良如敎。
정조 9년
吏曹啓目粘。觀此敦寧都正金基正上疏。則以爲。臣旣無敦寧。則揆以公格。斷無蹲冒之望。亟令選部。照例遞改亦爲白有臥乎所。敦寧都正金基正。本無敦寧。則揆以法例。不可仍置。依例改差。何如。判付啓。依允。
정조 9년
乙巳六月十七日辰時。上御重熙堂。左副承旨入侍時。左副承旨李祖承。假注書李敬五。記注官金健修。記事官尹行任。以次進伏訖。上曰。昨日大臣處收議進去有司堂上入侍。賤臣承命出。與徐有隣偕入進伏。上曰。大臣之意。何如。有隣曰。臣昨日承命往議于左議政洪樂性。則以爲。猝患關格。症勢危劇。不得獻議云矣。上曰。御史書啓回啓。大臣有故。則備堂亦可爲之。兵曹判書趙時俊處。斯速回啓事。分付。又下敎曰。惠慶宮明日進獻物種。依昨年例擧行之意。發牌戶郞。分付。可也。賤臣承命出傳。還入進伏。上命書傳敎曰。近因言端知之。洪奉朝賀贈貞敬夫人惠廳祭需。庚子以後。主家尙不推去云。各年未送祭需。卽爲輸送。此後無或留置。自該廳趁期知委。使之輸去。太常祭需。果已一一輸送乎。貢價亦爲加定乎。竝自該曹該廳草記。又命書傳敎曰。旣命汰去。又已點下。處分止此足矣。本事不過微眚。未差代戶郎二人。竝仍任。仍命退。諸臣以次退出。
정조 9년
乙巳六月十七日申時。上御誠正閣。同副承旨與監印郎廳入侍時。同副承旨金蓍耉。假注書李敬五。記注官承膺祚金健修。副司果李家煥。以次進伏訖。上曰。吏典銓郎條。不無釐正者。玆列錄以下。爾須往議于摠裁大臣後。與堂上詳細從長刪潤。可也。家煥承命退出。上曰。前濟州牧使入侍。出榻敎賤臣承命出。與嚴思晩偕入進伏。上曰。絶域歉歲。幸免捐瘠。雖已加資。豈云酬勞。島中農形果何如。思晩曰。秋牟有登熟之望矣。四五日熏風。黃蟊熾盛。未免失稔。秋農則五月十四日。始得甘霈。次次播種。而雨頗支離。或有愆期之慮。而姑未知如何矣。上曰。沿路所見。何如。思晩曰。全羅一道。無論高燥。已盡秧苖。而望雨方切。今若得雨。則將爲無前之豐矣。上曰。邑弊民瘼。陳之。可也。思晩曰。島中有六苦役。而因前後御史之行。多有革祛者。今無弊端之可達矣。上曰。灰鰒已罷之乎。思晩曰。已罷。而鮑作之役。比他稍歇矣。上曰。何以稍歇也。思晩曰。鮑作輩搥鰒進上。自二月爲始。終於九月。而全鰒一箇。出搥鰒三葉。而鮑作額數。殆近百餘人。分力爲之。故爲役不至苦重矣。上曰。移轉諸舶。一時齊泊。而無臭載之患。此殆前後所無。而予以謂。因卿有福而致此。今番加資。未必不由於此矣。思晩曰。此莫非聖上軫念而然。臣何力焉。上曰。來時風勢。何如。思晩曰。一日內渡海矣。上曰。可謂利泊矣。島中習俗。何如。思晩曰。能知先公而後私。民習可貴矣。仍命退。諸臣以次退出。
정조 9년
乙巳六月十七日酉時。上御重熙堂。坐直承旨入侍時。左副承旨李祖承。假注書李敬五。記注官金健修。記事官尹行任。以次進伏訖。上命書傳敎曰。閣臣苟簡。莫如近日。無故者只有檢校待敎一人而已。直閣望。檢校欲爲點下。李秉模拘於格例。不得擬入云。就考定式。檢校視本銜隔二等。不得擬入爲言。而直閣係是堂上三品窠。以品爲等。則至從二品。似在隔等之內。且檢校自是權察之銜。大匡亦入於提學檢校望。此從二品職。正一品擬望。且以實職言之。副提學大司成都承旨。三品。而判書兼帶則爲兼銜。倣用此例。亦無少妨。況藝文館直提學。尙瑞院正。又是堂上三品之職也。俄於大典通編本閣條。以隔二品則勿擬。閣僚苟簡。則稟旨勿拘書下。此後依此定式事。本閣知悉。又命書傳敎曰。近來紀綱。無事不弛。至於文武朔射而極矣。此亦國試。試場雜沓。殆作一場戱劇之擧。此後文射之易次入射者。不準巡數者。試官草記論罪。掩置之試官。兵判摘發。亦爲草記論罪。雖以武射言之。所謂秩高武臣。百計懸頉。或稱能麽兒講。或稱傷寒。或稱臂病。無非向來李潤慶者流。設或强忍應射。矢數無過四五分。皆如今日李東曄所爲。前後兵判之不能申飭。溺職大矣。自今射未準巡者。臨期巧避者。騎片稱頉者。亦自試所草記論罪。掩置試官。亦依文射例爲之。文武射畫紙與試冊。藏置本曹。以爲憑考之地。亦當間遣宣傳官。摘奸此意。該房知悉。載之本房故事。仍命退。承史以次退出。
정조 9년
行都承旨沈豐之坐。行左承旨鄭宇淳牌不進。右承旨李亨元坐直。左副承旨安聖彬坐直。右副承旨李鼎揆在外。同副承旨金蓍耉坐。注書二員未差。假注書洪義浩仕朴蓍壽仕直。事變假注書尹悌東仕。
정조 9년
惠慶宮誕日。大殿王大妃殿。奎章閣政院玉堂口傳問安。答曰。知道。惠慶宮。奎章閣政院玉堂單子問安。答曰。知道。中宮殿。奎章閣政院玉堂口傳問安。答曰。知道。世子宮。奎章閣政院玉堂口傳問安。答曰。知悉。
정조 9년
李亨元啓曰。卽者副應敎趙弘鎭。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 9년
傳于沈豐之曰。軍士房承旨入侍。
정조 9년
沈豐之啓曰。假注書李敬五。身病猝重。勢難察任。改差。何如。傳曰。允。
정조 9년
假注書李敬五改差。代朴蓍壽落點。
정조 9년
以摠戎使望單子。傳于李亨元曰。副望則纔已病遞。末望則時在外任。首擬人便是單望。單望點下。事甚苟艱。不可不加望新薦。而如乏將擬。宜求戚畹。達城家人。前此旣任用。況慶恩家人。有兩重臣已叨之例。依此知悉。更爲擬入。
정조 9년
備邊司薦望。摠戎使金思穆落點。
정조 9년
傳于沈豐之曰。政官牌招開政。
정조 9년
以副校理權裕牌不進罷職傳旨。傳于安聖彬曰。只推。
정조 9년
以吏曹參議趙鼎鎭牌不進罷職傳旨。傳于沈豐之曰。只推。
정조 9년
安聖彬啓曰。合辭闕啓。已至多日。事甚未安。今日政新除授兩司諸臺。竝待下批牌招。何如。傳曰。允。
정조 9년
沈豐之啓曰。吏曹參議趙鼎鎭。旣有只推之命。一體牌招開政。何如。傳曰。允。
정조 9년
有政。吏批。行判書李命植。參判李敬養進。參議趙鼎鎭牌不進。同副承旨金蓍耉進。以韓光近爲副校理。兪漢敬爲修撰。李在簡爲同成均。徐有防爲京畿監司。沈豐之爲掌樂提調。李益烍曺遠振爲承旨。
정조 9년
兵批。判書趙時俊進。參判申益彬。參議柳誼病。參知李夔入直進。右副承旨林濟遠進。以嚴思晩爲副摠管。李敬懋爲訓鍊都正。李仁秀爲內禁將。李始喆李漢佐爲五衛將。田見龍爲忠翊將。李晩秀爲翊贊。副司直金思穆單付。
정조 9년
備忘記。京畿監司徐有防下直。長弓一張長箭一部賜給。
정조 9년
傳于金蓍耉曰。摠戎使敎書撰進。胡大事。擧措若是駭怪。軍士房承旨遞差。當該知製敎罷職。
정조 9년
金蓍耉啓曰。臣與右承旨林濟遠伴直矣。纔已遞差。伴直無人。左副承旨李益烍牌不進罷職傳旨捧入。同副承旨曺遠振在外。左承旨李祖承。所當牌招。而拘於廳規。不得請牌。何以爲之。敢稟。傳曰。違牌及在外人許遞。前望單子入之。待下批牌招察任。今日以敎書等不緊酬應。至於竟夕。不待承宣去來。經先退去。筵中申飭之意果安在哉。況知申亦未肅拜。則嫌避尤無可言。李祖承何必牌招罷職。
정조 9년
承旨前望單子入之。沈豐之鄭宇淳李亨元李鼎揆安聖彬落點。
정조 9년
金蓍耉。以弘文館言啓曰。本館上番闕直。事甚未安。副校理權裕旣有只推之命。與校理申耆。新除授校理尹㬦。竝卽牌招。以爲推移入直。修撰兪漢敬李翼晉。一體牌招察任。何如。傳曰。允。
정조 9년
金蓍耉。以弘文館言啓曰。新除授副校理韓光近。時在洪忠道洪州地。經筵入番事緊。請斯速乘馹上來事下諭。傳曰。依啓。
정조 9년
持平李永穆啓曰。臣姿性庸鹵。言議巽軟。本不合於淸朝耳目之任。而春間見叨是職。適値親臨訊囚之日。義重沐浴。黽勉隨參。目見劇逆之用次律。元惡之致徑斃。同情未就問。應坐之不置辟。而不能碎首沬血。拚死力爭。以致王章未伸。輿憤莫洩。身在執論之地。其爲不誠之罪。臣固自訟之不暇。而伊後諫臣之疏。聲罪至嚴。至今追思。愧恧冞切。豈可以時月之稍久。有所自恕也哉。臺端一步。便成鐵限。而今玆新除之命。適當賀班之際。未遑他顧。章皇出肅。而以此情勢。決不可夤緣一出。晏然仍冒於臺次。請命遞斥臣職。答曰。勿辭。亦勿退待。
정조 9년
安聖彬。以刑曹言啓曰。日前以備邊司書吏崔道根依傳敎放送後。乙亥奴婢節目冊子。如不搜納於限內。則更當還囚勘律事。草記批下矣。卽者道根搜得於舊藏。還納于本司云。勘律一款。自在勿論。置之之意。敢啓。傳曰。若在舊藏中。于今幾日。始乃覓納乎。旣云覓納。該吏放送。飭敎之下。庫在冊子。不卽覓納。束置之政。固如是乎。當該有司堂上從重推考。此後本司冊子。皆着備邊司三字署。以防奸僞之意。嚴飭分付。可也。
정조 9년
左議政洪樂性箚曰。伏以。慈宮誕辰載屆。賀儀克擧。聖孝冞彰。臣民歡祝。曷有其極。伏念臣素患關膈之症。忽自日前。重挾暑霍而復發。宿食壅滯。胸膈痞塞。如折如擣。呼吸不通。痰癖闖肆。腹脅衝攻。刀刺槊鑽。五臓如斷。坐不植體。臥不貼席。叫苦呼痛。聲徹門庭。神精昏奪。漠無省覺。于今五日。雜試鍼藥。罔奏分效。千萬不意。特遣御醫。頒宣珍劑。恩寵隆渥。逈出常格。伏枕昏昏之中。承此殊恩。若醒若驚。不覺感涕之被面。狗馬賤疾。獲蒙聖眷之憫念。幸得殘喘之回甦。則此恩此生。何以圖報也。第病情如右。起動無路。不得隨參於呼嵩之列。情禮都缺。惶隕靡措。有臣如此。生不如死。玆敢倩人構箚。仰瀆崇聽。伏願聖明。亟降威罰。以治臣闕禮之罪焉。答曰。省箚具悉卿懇。意謂一時旡妄。卽聞比昨添劇。奉慮無已。試鍼之後。果有效益耶。未造庭班。豈或爲引。卿須安心勿辭。加意將攝。仍傳曰。此批答遣史官傳諭于左議政。仍爲問病以來。所遣御醫。亦令不離看病。
정조 9년
乙巳六月十八日寅時。上詣明政殿。陳賀入侍時。行都承旨李聖圭。行左承旨申大升。右承旨趙興鎭。左副承旨李祖承。右副承旨林濟遠。同副承旨金蓍耉。假注書洪義浩李敬五。記注官金健修。記事官金鳳顯。檢校直提學徐有防。直提學朴祐源。檢校直閣徐鼎修鄭東浚徐龍輔。檢校待敎李崑秀尹行任。以次侍立。宗親文武百官入就位。上具遠遊冠絳紗袍。乘輿出賓陽門。至明政殿月臺。降輿。執圭詣版位。行再拜禮。宗親文武百官。以次行禮如儀訖。承文院提調吳載純。濟用監提調黃仁點。陞就簷階下。上跪搢圭。代致詞官。捧致詞函。詣版位前。跪。致詞讀訖。承文院提調。捧致詞函。以授近侍。近侍傳捧跪進。上受之。以授近侍。近侍跪受。入置於案。濟用監提調。捧禮物函。跪授近侍。如上儀。俱降復位。上俯伏興平身。近侍捧致詞禮物函。各置於龍亭。細仗㰻吹前導。近侍隨詣至惠慶宮閤門外。近侍捧致詞禮物函。傳授尙傳以入。還至殿陛上。左通禮跪啓請跪。上跪。宗親文武百官跪。近侍進當版位前復命訖。上俯伏興平身。左通禮跪啓禮畢。上釋圭。乘輿由賓陽門還內。諸臣以次退出。
정조 9년
乙巳六月十八日卯時。上御重熙堂。軍士房承旨入侍時。右承旨趙興鎭。假注書李敬五。記注官金健修。記事官金鳳顯。檢校直提學徐有防。二直提學朴祐源。檢校直閣徐鼎修鄭東浚徐龍輔。檢校待敎李崑秀尹行任。以次進伏訖。上曰。近旱不至太甚云乎。僉曰。雨澤雖云暫閟。初庚纔過數日。高燥旣盡秧苖。節候尙且差早。及今得雨。亦云不晩。連日蒸鬱。方有霈然之望矣。上命書傳敎曰。都承旨左承旨右承旨許遞。又命左副承旨入侍。李祖承承命進伏。上命右承旨閣臣先退。摠戎使望筒催促入之。賤臣承命出。持望筒入。上曰。新除授摠戎使待交龜後牌招。傳授密符及敎諭書。出榻敎又命畿伯望筒入之。賤臣承命持入。上曰。新除授京畿監司。使之卽爲肅謝。仍命畿伯入侍。賤臣承命出傳。與徐有防偕入進伏。上曰。畿輔之憂。予已忘之。卿須悉心宣化。毋負朝家委畀之意。又命畿伯密符單子入之。賤臣承命持入。上命書榻敎曰。京畿監司當日辭朝。命退。諸臣以次退出。
정조 9년
行都承旨沈豐之坐。左承旨李亨元坐。右承旨徐鼎修坐直。左副承旨安聖彬坐。右副承旨未差。同副承旨閔台爀坐直。注書二員未差。假注書洪義浩仕朴蓍壽仕直。事變假注書尹悌東仕。
정조 9년
安聖彬啓曰。卽伏見洪忠水使趙心泰。海南縣稅船致敗事狀啓。則海南縣監李民秀。誤以李奭培書塡狀聞。事體何等嚴重。而初不致愼。有此名字誤書。事體所在。誠極駭然。臣之不能覺察。矇然捧入。不勝惶恐。而該水使趙心泰。從重推考。何如。傳曰。允。
정조 9년
徐鼎修啓曰。合辭方張之時。諫院無詣臺之員。事甚未安。除在外傳旨未下外。獻納李壽咸。卽爲牌招。何如。傳曰。允。
정조 9년
徐鼎修啓曰。藥房都提調徐命善。提調趙時俊。副提調沈豐之爲承候來詣請對矣。傳曰。昨日越添。蓋因不緊酬應之煩多。莫非政院不能事事之致。今日欲穩攝。卿等退去。明日入侍宜矣。
정조 9년
徐鼎修。以禁衛營言啓曰。今日本營軍兵。日次私習云矣。敢啓。傳曰。知道。
정조 9년
徐鼎修。以御營廳言啓曰。今日本廳軍兵。日次私習云矣。敢啓。傳曰。知道。
정조 9년
沈豐之啓曰。行左承旨鄭宇淳。同副承旨金蓍耉。今日不爲仕進。竝卽牌招。何如。傳曰。與在外人許遞。前望單子入之。
정조 9년
承旨前望單子入之。奇彦鼎李集斗閔台爀落點。
정조 9년
安聖彬啓曰。新除授右副承旨李集斗。方在罷職中。何以爲之。敢稟。傳曰。敍用。
정조 9년
傳于安聖彬曰。新除授承旨牌招察任。
정조 9년
傳于安聖彬曰。在外承旨許遞。前望單子入之。
정조 9년
閔台爀啓曰。校理尹㬦申耆。副校理權裕。修撰兪漢敬李翼晉牌不進罷職傳旨。今方捧入。而副應敎趙弘鎭疏批未下。副校理韓光近。副修撰孟至大俱在外。玉堂上下番俱空。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。允。
정조 9년
以吏曹參議趙鼎鎭牌不進罷職傳旨。傳于閔台爀曰。只推。
정조 9년
有政。吏批。行判書李命植。參判李敬養進。參議趙鼎鎭牌不進。行都承旨沈豐之進。以李憲默爲大司諫。洪樂淵爲獻納。徐美修爲副校理。洪樂恒李錫夏爲修撰。鄭東浚爲禮曹參議。申大升爲大司成。金夢華爲敦寧都正。
정조 9년
兵批。判書趙時俊。參判申益彬。參議柳誼病。參知李夔入直進。左承旨李亨元進。以田見龍爲副護軍。李聖圭李亨逵申大升鄭宇淳趙興鎭林濟遠李益烍曺遠振李鼎揆金蓍耉爲副司直。
정조 9년
閔台爀啓曰。副校理徐美修。修撰洪樂恒李錫夏牌不進罷職傳旨。今方捧入。而副應敎趙弘鎭疏批未下。副校理韓光近。副修撰孟至大俱在外。玉堂上下番俱空。已至多日。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。違牌玉堂牌招入直。
정조 9년
以副校理徐美修。修撰洪樂恒李錫夏牌不進罷職傳旨。傳于閔台爀曰。只推。
정조 9년
備忘記。寫字官自有寫字官之體。而額體韓體。看作疲惱。如唐體等不緊各體。必欲倣而效之。如是之際。所謂寫體。日就失眞。此蓋漸染於十數年前。今成痼弊。以近日內閣御製書寫本大典通編刊印本觀之。非唐非俗。尖細不堪掛眼。該院取才。若能着意勸課。豈有是也。此後寫字官等。更或復循謬習。劃不篤厚者。公事提調。另加施罰。仍令內閣及監印所知悉。
정조 9년
以兵曹大臣朔試射試官望單子。傳于安聖彬曰。日熱如此。且與武射有異。處暑前姑停。
정조 9년
徐鼎修。以大典通編監印廳言啓曰。大典通編吏刑工典。今已還下矣。竝依紙頭書下釐改。而吏典吏曹郞官條下增註。當以大增書。復銓郞法下雙書。姑許群請。隨時沿革。仍書下敎年條。宦官醫譯毋得授輔國條。參考老人職條。則朝臣從一品者。曾經正卿外。尙勿許輔國。則宦官醫譯。尤無可論。刪之恐宜。元子師傅條。固當以大增書之。輔養官是無品之職。故從二品以上至正一品勿拘。異於師傅之以品秩定式。而今欲釐正。則職品高下。非自下所敢擅定。當待下敎擧行。諮議條。出六後更通臺望。出於益加遴選之意。薦擧條。南臺毋得遽通。非指曾經諮議者。則尤宜審愼。至於經筵官。比諮議。南臺尤重。故所以有大臣。吏堂會賓廳抄啓。俱有層節。似不必爲疊。司業下。諭善見漏。當添書直閣待敎兼銜實職。已載於奎章閣註。備邊司副提調一員。是續典之文。恐不可刪改。奎章閣註。視本銜隔二階則勿擬。不必著法。當刪。春坊之代聽後悉兼春秋。當書於京官職條。相避之與翰林同。當書於相避條翰林下。土官職。雖涉冗瑣。至今不廢。與雜職之太半今廢者有異。更加刪節。務從簡納。世子嬪之父。初付職後。卽授六品官。見於續典。則世孫嬪之父初授七品官。格例似然。內侍府之尙膳以下。當註書。而大殿王妃殿世子宮嬪宮長番出入番外。臣無由詳知。別錄名目以啓。待下敎擧行。文蔭武身故啓聞條。依下敎大書。而他條無恰當移屬處。仍置本條。恐無不可。司饔院褒貶條。正一品提調勿參。載法太細。刪亦無妨。刑典逃亡條。地方官禁錮。先朝乙酉下敎。而當依聖敎。改以嚴勘。捕盜條。以儒爲名增註。以雖有儒名。情節緊重。不可不問者。則不在此限。御廚物偸竊條增註。以御廚物亦有輕重。臨時稟旨。禁制條。喪人騎馬。係是原典。恐難輕議。馬兵事。問于京兆。則以爲。軍服則勿禁。常着則被捉云。添入與否間。待下敎擧行之意。敢啓。傳曰。知道。諸條稟處。皆甚酌當。竝依草記爲之。師傅條職品。仍前書之。諮議條各書示。仍前本。內官人數書下捕盜條註語。如是添書。則反恐有藉此爲弊之端。旣有鞫囚。勿移該廳之增條。鞫囚猶且勿移。則況下此事下。至於强盜。自在臨時按法處之之如何。此段雖刪無妨。馬兵事不必添入矣。因此而又有合商量者。今番通編編輯時。各典增入條件。必欲寧略無詳。予意竊有所據。而至於刑典。尤致意焉。昔在先朝。以甲子大典釐正也。多有除革之刑法爲敎。在今予小子續編是書。豈可不思仰述之道乎。但刑典中死律斷增者。卽官門作變一條也。大抵名分日就凌夷。民習漸不如古。此條之斷增。蓋示積費商量而然。然又思之。旁照之律。如載於明律及原續典。則此段刪亦爲好。卿其招問律官。仍具意見。更爲草記稟處。可也。
정조 9년
閔台爀。以大典通編監印廳言啓曰。卽伏見本廳草記批答下者。捕盜條所添註語之反恐爲弊。誠如聖敎。此段謹當刪之。官門作變條。當初添入。蓋出於懸法示民使不敢犯之意。而今承下敎。欽恤之德意及此。臣不勝感歎。招問律官。取考大明律續大典。則大明律有曰。部民謀殺本屬知府知州知縣。已行者杖一百流二千里。已傷者絞。已殺者皆斬。續大典有曰。邑民向官長放砲者。作變處不待時斬。首謀同律。脅從減死定配。又曰。吏卒謀殺帥臣者。首謀梟示。爲從竝絶梟定配。右此三條。足爲旁照之律。而或載明典。或載續典。則增書官門作變條。似不無重疊之嫌。刪去恐宜。敢啓。傳曰。卿言俱當。依此爲之。
정조 9년
閔台爀。以吏曹言啓曰。今日本曹開拆坐起時。考見京外褒貶啓本。則戶曹佐郞尹羲厚宋耕玉。宜置中考。而置諸上考。致煩點下。至以中字改塡。殊無嚴明殿最之意。該曹堂上推考警責。氷庫別提金百全。宜置中考。而置諸上考。致勤點下。依定式中考施行。當該磨勘堂上。本庫提調。所當請推。而本庫提調。卽臣命植。惶恐待罪之意。敢啓。傳曰。知道。勿待罪。
정조 9년
閔台爀。以吏曹言啓曰。安義縣監李世鐸。以六年窠守令。三次居中。其不治可知。依例罷黜。何如。傳曰。允。
정조 9년
閔台爀。以吏曹言啓曰。新除授司圃署別提李光鼎。除拜後過限未肅拜。依例改差。何如。傳曰。允。
정조 9년
安聖彬。以戶曹言啓曰。傳曰。近因言端知之。洪奉朝賀贈貞敬夫人惠廳祭需。庚子以後。主家尙不推去云。各年未送祭需。卽爲輸送。此後無或留置。自該廳趁期知委。使之輸去。太常祭需。果已一一輸送乎。貢價亦爲加定乎。竝自該曹該廳草記事。命下矣。太常祭需則四名日四仲朔及忌祭所用物種。一依祭圖。連爲輸送於本家。而贈貞敬夫人祭需貢價。曾於丁酉。已爲加定洪奉朝賀祭需各種。以本寺元貢中進排。而無加定之事矣。敢啓。傳曰。如有加定之例。卽爲加定。可也。
정조 9년
閔台爀。以戶曹言啓曰。卽伏見洪忠水使趙心泰啓本。則枚擧泰安縣監尹行履牒呈。以爲。全羅道海南縣甲辰條宣惠廳納大同米一千五十石。船價米二百四十五石。御營廳納移劃大同米八十一石一斗一升五合。船價米十八石十三斗八升五合。禁衛營納保米八十二石一斗。船價米二十四石九斗。掌樂院納保米十四石六斗。船價米二石十二斗。軍資監壬寅條無面米十七石。合米一千五百三十五石十三斗所載船隻。五月初九日。裝載發船。六月初六日。到瑞山衣店里秩馬島前洋致敗。拯米完一千二百三十五石。不完十石。作完九石。乾米二百四十四石査出。乾米四十石。合乾拯米一千五百二十八石內。乾米二百八十四石上納次。逢授於同郡監色處。拯米一千二百四十四石。依例改色。分俵於同郡民人處。五百石。分俵於海美縣。餘在拯米四十四石。同郡民人處。略略加分。欠縮未拯米爲七石十三斗。而今月初五日。雖有大風濤。不爲安泊於元山站萬全之地。而轉入古代島。竟至臭敗之境者。已極痛惡。四十石乾米之暗自偸缷。亦爲渠輩之一罪案。至於海南之以腐傷舊退船。容易許載。又復有加數添載之事。則矇然不察之失。違法濫載之罪。在所難逭。瑞山南北浦。旣爲本境海路。船隻之遇風出沒。或在常理之外。則從前之不設護送者。終難免因循襲謬之科。海南縣監李民秀。瑞山郡守安廷玹罪狀。令攸司稟處事。啓下矣。伊日風勢。雖曰不順。不爲安泊於元山依風之所。移向他處。終至沈沒者。情狀固已可駭。而乾米四十石之暗自偸卸。尤涉痛惡。在囚各人等。各別嚴刑。期於取服。欠縮未拯米。依例分徵。待秋收捧。所拯米。旣已改色分俵。竝與劣米。待秋成收捧上納。而乾米一體。衙門區別成冊修報之意。分付該道道臣。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載者。亦涉駭然。海南縣監李民秀。瑞山郡守安廷玹。竝令該府拿問處之。洪忠水使趙心泰。則前此漕船。致敗於本營掌內。而不能警惕。又有此稅船之臭載。其常時不善檢飭之責。在所難免。從重推考。稅船致敗。旣在初六日。今爲一望之久。而道臣具格狀聞之尙此稽滯者。事體未安。洪忠監司李得臣。推考警責。他餘穀物。令各該衙門稟處。何如。傳曰。允。
정조 9년
持平李羽晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快施王法。請大靜縣定配罪人聖中。亟令王府。設鞫嚴問。期於得情。夬正王法。請新智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請金斗默抄選之望。亟施刊改之典。新除授掌令金東稷時在全羅道扶安地。請斯速乘馹上來事下諭。答曰。不允。第九件十件事。金斗默事。非特爲其職名。亦恐有關後弊。亟停勿煩。龍輝妻移配事。年前聞繡衣筵奏。使卽移配。而配所草記。姑不允下者。蓋有商量而然。厥女悍毒無比之故。方囚固城縣獄云。今雖移送島中。防守之嚴。必不如獄中。其時配所之定於本邑。蓋因同罪應坐。遍滿諸島故耳。何責乎有司。竝不允。下諭事。依啓。
정조 9년
乙巳六月十九日酉時。上御重熙堂。吏房承旨入侍時。右承旨徐鼎修。假注書朴蓍壽。記事官金鳳顯尹行任。以次進伏訖。上曰。海南漕運致敗狀啓判付。何承旨啓下戶曹乎。知入。賤臣承命還奏曰。左副承旨安聖彬云矣。上命當該承旨推考。仍命書臺啓批旨。賤臣承命出傳還伏。上命書傳敎曰。臺啓批旨。關係。何如。而夜漏已近三鼓。臺諫尙在臺廳。無留門之稟。使卽留門出送。則原批不爲頒布。該房事萬萬駭然。該房承旨爲先罷職。旣在伴直。目見僚官駭擧。默無一言者。溺職大矣。當該承旨亦爲推考。上命進御淸暑六和湯。自今日停止。出榻敎仍命退。承史以次退出。
정조 9년
行都承旨沈豐之坐。左承旨李亨元坐。右承旨徐鼎修坐。左副承旨安聖彬坐直。右副承旨林濟遠未肅拜。同副承旨閔台爀坐直。注書二員未差。假注書朴蓍壽仕直李德鉉仕。事變假注書尹悌東仕。
정조 9년
沈豐之啓曰。藥房都提調徐命善。提調趙時俊。副提調沈豐之爲承候來待矣。傳曰。入侍。
정조 9년
傳于安聖彬曰。通編吏禮刑工典增條。才因監印郞入侍。有傳諭於卿者。卿等有草記稟決者。而今觀戶典釐正卷增條。有略干添刪處。田宅條曰。諸宮房各衙門。稱以築堰。調發煙軍者。一切嚴防云云。嚴防固好。而犯者。無論罪之文法。將無所施。以如有犯者。該宮房次知中官。該衙門長官。拿問重勘。添錄似好。同條曰。空垈圃田。許民造家。本主防塞抵毁者。以制書有違律論云云。此法亦好。而本主等有許多般層分。如非朝官。則制違之律。當於何用之。更合措語釐正。曾聞貧殘班戶。托以結屋。圖占民田。或討索貨賂。或不給貰錢。若此則許民造家。法非不美。反爲貽弊之端。此一條。大文或小註間。當添錄嚴禁。倉庫條曰。各道常賑穀換作千石以上。待道臣稟旨。始許云云。此法亦好。而惟以千石爲限。則雖今日九百九十石換作。明日再明日又如是。當初定限之意。未免閼而不行。大凡法制不創則已。旣創則不必疎漏。此條下當有措語小註矣。漕轉條小註曰。和水在於疑信之間。則犯者嚴刑定配云云。大抵臭載梟示之律。在於續典已久。而迄未聞如法用刑。槪法重故不能輕易抵斷而然乎。此條中疑信二字。實有含包之意。上段故敗者梟示條。依和水條例。添錄小註。未必不爲責實之一助矣。同條小註曰。裝載時不到海倉守令。十年禁錮。徵索不飭守令。五年禁錮。十年五年之限太遠。如是之故。雖多冒犯之人。道臣不敢摘發論勘。今若略減年限。否則但言禁錮。庶或有實效。亦未知如何。雜稅條小註曰。京城巫女逐出江外收布。今廢云云。向年以巫女收布。係是禁止之美制。使之依例收布矣。此條以廢却爲言。豈以無文蹟之故。該曹不爲擧行而然乎。問于該曹釐正爲好。備荒條小註曰。守令之稱以補賑。箕斂榷利者。雖過千石。有罰無賞云云。此蓋昨年所下傳敎也。近來守令用度日窘。毫釐莫隱。則雖欲捐廩補賑。千包之穀物。何處得來乎。且有罰無賞四字。太無味。宜有律名矣。雜令條曰。刊印書冊分定各道時。必稟旨刊進後。以儲置米會減云云。此則定式已久。而十數年來。此規專廢。向有申飭之命。刊字上。當書無論內閣玉堂春坊各司十一字。減字下。當書違禁者該道監司。該廳堂上論罪十三字似好。同條曰。新廛新契。非稟請蒙允。無得許施。此條以違禁判堂罷職載錄爲好。因此思之。廛契增設。不但爲然。貢價之添給。亦宜經稟許施。右項諸條添刪當否。不能自信已見。玆遣印郞問議。卿其商量。各條付籤釐改以入也。其他墨抹處。或煩瑣或不緊。此亦更須看詳也事。監印郞廳。傳諭于摠裁大臣。
정조 9년
李亨元啓曰。合辭方張之時。諫院無詣臺之員。事甚未安。除在外外。獻納洪樂淵。卽爲牌招。何如。傳曰。允。
정조 9년
安聖彬啓曰。修撰李錫夏受由。副應敎趙弘鎭疏批未下。副校理徐美修。副修撰洪樂恒牌不進傳旨未下。副校理韓光近。副修撰孟至大俱在外。玉堂上下番俱空。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。允。
정조 9년
有政。行判書李命植。參判李敬養進。參議趙鼎鎭牌不進。左副承旨安聖彬進。吏批啓曰。平壤庶尹今當差出。而本府以營劇邑。物衆地大。素稱難治。不可不擇差。他道有聲績未準朔守令。竝擬。何如。傳曰。允。以林濟遠爲承旨。姜李顯默爲校理。嚴思晩爲同義禁。金履中爲平壤庶尹。成雲柱爲高陽郡守。
정조 9년
兵批。判書趙時俊。參判申益彬。參議柳誼病。參知李夔入直進。同副承旨閔台爀進。副司直單奇彦鼎。
정조 9년
以吏曹參議趙鼎鎭牌不進罷職傳旨。傳于安聖彬曰。只推。
정조 9년
以瑞山郡守望筒。傳于閔台爀曰。本郡素稱難治。近來臭載絡續。不可不擇差。以有履歷人各別擇擬。此望筒合擬人。待都政時收用。
정조 9년
吏曹口傳政事。以鄭湋爲瑞山郡守。
정조 9년
以副校理徐美修。修撰洪樂恒再牌不進罷職傳旨。傳于閔台爀曰。只推。
정조 9년
安聖彬啓曰。玉堂上下番俱空。已至多日。事甚未安。副校理徐美修。修撰洪樂恒。旣有只推之命。竝卽牌招入直。何如。傳曰。允。
정조 9년
徐鼎修啓曰。假注書洪義浩。身病猝重。勢難察任。今姑改差。何如。傳曰。允。
정조 9년
假注書洪義浩改差代以李德鉉爲假注書。
정조 9년
以校理姜李顯默牌不進罷職傳旨。傳于安聖彬曰。只推。
정조 9년
閔台爀啓曰。事變假注書尹悌東。不待門限。輕先出去。怠慢之習。誠爲可駭。所當重勘。而本院請推之外。無他可施之罰。何以爲之。敢稟。傳曰。禁推。
정조 9년
以獻納洪樂淵牌不進罷職傳旨。傳于閔台爀曰。只推。
정조 9년
李亨元。以兵曹言啓曰。卽接南所衛將李鉐牒報。則丹鳳門西邊宮墻連接尙衣院行閣一間。全壁頹落云。令紫門監爲先以杻把子堅實園排。依例樹柵。待請卽爲修築。而把守軍兵。東營入直御營軍八名除出。限修築間嚴加守直之意。分付。何如。傳曰。允。果非新築處乎。此後新築頹圮處。措語草記。可也。
정조 9년
李亨元。以兵曹言啓曰。老江僉使鄭厚成。褒貶連二等居中。其不職可知。依例罷黜。何如。傳曰。允。
정조 9년
沈豐之。以戶曹言啓曰。洪奉朝賀祭需貢價無加定事。本曹草記批旨內。如有加定之例。卽爲加定可也事。命下矣。洪奉朝賀祭需物種。依贈貞敬夫人祭需加定例。分道磨鍊。別單書入。依此給價之意。分付。何如。傳曰。允。
정조 9년
李亨元。以御營廳言啓曰。本廳字內丹鳳門西邊宮墻連接尙衣院行閣一間全壁頹落處。東營入直軍八名除出把守事。自兵曹草記矣。東營入直軍八名除出。將官領率。限修築間晝夜輪回。嚴加守直之意。敢啓。傳曰。知道。
정조 9년
沈豐之。以宣惠廳言啓曰。卽伏見洪忠水使趙心泰啓本。則枚擧泰安縣監尹行履牒呈。以爲全羅道海南縣甲辰條宣惠廳納大同米一千五十石。船價米二百四十五石。御營廳納移劃大同米八十一石一斗一升五合。船價米十八石十三斗八升五合。禁衛營納保米八十二石一斗。船價米二十四石九斗。掌樂院納保米十四石六斗。船價米二石十二斗。軍資監納壬寅條無面米十七石。合米一千五百三十五石十三斗所載船隻。五月初九日。裝載發船。六月初六日。到瑞山衣店里秩馬島前洋致敗。拯米完一千二百三十五石。不完十石。作完九石。乾米二百四十四石。査出乾米四十石。合乾拯米一千五百二十八石內。乾米二百八十四石上納次。逢授於同郡監色處。拯米一千二百四十四石內。七百石依例改色。分俵於同郡民人處。五百石分俵於海美縣。餘在拯米四十四石。同郡民人處。略略加分。欠縮未拯米爲七石十三斗。而今月初五日。雖有大風濤。不爲安泊於萬全之地。而轉入古代島。竟至臭載之境者。已極痛惡。四十石乾米之暗自偸卸。亦爲渠輩之一罪案。至於海南縣之以腐傷舊退船。容易許載。又復有加數添載之事。則矇然不察之失。違法濫載之罪。在所難逭。瑞山南北浦。旣爲本境海路。船隻之遇風出沒。或在常理之外。則從前之不設護送者。終難免因循襲謬之科。海南縣監李民秀。瑞山郡守安廷玹罪狀。令攸司稟處事。啓下矣。伊日風勢。雖曰不順。不爲安泊於元山依岸之所。移向他處。終至沈沒者。情狀固已可駭。而乾米四十石之暗自偸卸。尤涉痛惡。在囚各人等。各別嚴刑。期於取服。欠縮未拯米。依例分徵。待秋收捧。所拯米旣已改色分俵。竝與劣米。待秋成收捧上納。而乾米一體衙門區別成冊修報之意。分付該道道臣。稅穀裝載。自有定式。船隻護送。法意甚嚴。則海南縣之乃以舊退腐傷之船。濫數裝載。有違事目。瑞山郡之初不定護送監色。致此稅船之臭載者。亦涉駭然。海南縣監李民秀。瑞山郡守安廷玹。竝令駭府拿問處之。洪忠水使趙心泰。則前此漕船。致敗於本營掌內。而不能警惕。又有此稅船之臭載。其常時不善檢飭之責。在所難免。從重推考。稅船致敗。旣在於初六日。今爲一望之久。而道臣具格狀聞之尙此稽滯者。事體未安。洪忠監司李得臣。推考警責。他餘穀物。令各該衙門稟處之意。旣自戶曹草記蒙允矣。本廳穀物。宜無異同。一體施行之意分付。何如。傳曰。允。
정조 9년
沈豐之。以漢城府言啓曰。涉疑疾方痛向差與已差還入及各部兩署出幕之類。列錄報來。故別單書入之意。敢啓。傳曰。知道。
정조 9년
以洪忠水使趙心泰稅船致敗惶悚待罪事狀啓。傳于沈豐之曰。勿待罪事。回諭。
정조 9년
義禁府啓目。黃海前水使徐有和原情云云。問目內辭緣。泛稱遲晩。所當請刑是白乎矣。曾經閫帥勿爲請刑。旣有先朝受敎。議處。何如。啓。依允。
정조 9년
副應敎趙弘鎭疏曰。伏以。臣於直中。卽聞老母猝患暑癨。轉成關格。證形危劇。起動須人。無他扶將。催臣歸護。臣聞來驚遑。不能按住。玆不得不忙陳短章。徑出禁扃。伏乞聖慈。俯賜鑑諒。亟遞臣職。以便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 9년
乙巳六月二十日卯時。上御重熙堂。藥房三提調入侍時。藥房都提調徐命善。提調趙時俊。都承旨沈豐之。假注書洪義浩。記事官金鳳顯尹行任。提學吳載純。檢校直提學徐浩修。直提學朴祐源。檢校直閣李秉模。以次進伏訖。命善進前曰。伏未審日間。聖體調攝。若何。上曰。再昨則頗苦劇矣。昨日調將。今則稍勝矣。命善曰。膈氣加減。何如。上曰。此是予之本症矣。命善曰。茶飮連爲進御乎。當此極熱之時。調攝之節。易以失宜。是爲下情之伏悶。上曰。今日頗熱乎。命善曰。可謂劇熱矣。上曰。予則不知爲甚熱也。命善曰。此是表氣未解之致。尤切伏悶。上曰。卿之病勢。今則。何如。命善曰。半身麻木之症。便有風漸之慮矣。上曰。予亦時有此症。未必其爲風漸也。命善請診候。上曰。今旣差減。不必診候也。左相之病何如云耶。命善曰。今則快得減勢云矣。上曰。事變注書進去。左相家問病以來之意。分付。可也。鳳顯承命出傳。上曰。新除摠使。可謂意外矣。命善曰。果出意外。而在其家便是箕裘之任。其人亦甚詳明矣。上曰。其家人本自謹愼。且不偏係故也。然而以畿伯時兩次褒貶見之。則未免偏矣。予甚慨然也。命善曰。非但京畿。他道殿最。亦多有如何處矣。上曰。昨日關西伯之褒貶。不成說矣。具世赫之下等。李格之臨歸書中。便同死僧習杖。而兵使之柔遠下等。亦一般也。豈不慨然乎。命善曰。褒貶最有公道云。而近來則未必然矣。都政未知行於何日。而日熱如此。聖候方在靜攝中。今番則不爲親臨。何如。上曰。一日親政。固何難也。卿勿慮焉。注書朴能源之貶題。卿果見之否。命善曰。題目則未及見矣。上曰。書之以胡不畏刑。非但能源一人也。姑就現發之人。以爲懲一勵百之道。而近日注書輩之不能愼言。推此可知。朴能源之得生爲幸。此後則斷不貸法矣。命善曰。誠如是也。在渠便是簿勘矣。以今番摠廳事言之。庫錢盡空。不可收拾云。豈非萬萬可駭者乎。時俊曰。其中貸下名色。尤不可不督捧矣。上曰。卿言果然矣。自備局刻期畢捧後。草記。可也。大體李昌運不善爲矣。命善曰。不必謂利己之計。而其人甚柔懦故然矣。上曰。多襲謬例云。而以罪目言之。則加分逋欠。虛留那移等名色。無所不有。而只以其會外爲名之故。用手至此。不可謂全無所犯矣。其中所謂無面云者。尤可怪也。時俊曰。無面乃是庫子輩流來無面云矣。上曰。此亦今番收捧耶。時俊曰。此則待秋收捧。似好矣。上曰。近來泮儒捲堂事。誠一憂惱矣。査關回報。已入來云耶。載純曰。今纔入來云。今日內泮長當草記矣。上曰。比諸向來鄭景淳事之持斧伏闕。便爲殘陽矣。命善曰。今亦以嶺湖伯。謂之亂民矣。上曰。錦伯回關。何如云耶。載純曰。臣亦未及詳見。而大體以調發僧役。至於千餘人之多。故不得已有囚禁之擧云。旣始之役。不可停止。方令本官監董云矣。上曰。然則儒生邊見屈矣。事之曲直。予雖未詳。而越境調僧。不可不禁。嶺伯事固無怪也。而若有着枷囚禁之事。則錦伯事未免如何矣。然錦伯家自來尊仰先正者也。豈有是理。見其回關。可以詳知矣。載純曰。以文蹟觀之。無着枷事矣。命善曰。大體未知前例之如何。而以事面言之。院中修改等事。告於道伯及本官而爲之。似好矣。上曰。謬例不如此故也。監司知而顧助則。好矣。上曰。左相之病。今則無深慮云耶。命善曰。一時無妄。今已向差云矣。上曰。近來巡將抄啓中。何無吏曹先生人耶。時俊曰。無多人故也。上曰。一番抄啓。可也。向來鄭元始諸人。皆爲之矣。命善曰。近聞中庶之爲巡將者。皆歡喜云矣。上曰。前則醫譯亦不得爲巡將云矣。上曰。大典通編事。多可悶矣。無一主管詳覧之人。未知將成何等書也。箋文事亦涉苟且。故使金奉朝賀。就原箋中略改字句而弁卷矣。命善曰。當時怱卒。不成進箋體段。今不可不更爲進箋矣。上曰。此則當更議爲之矣。其中增條。只是刑典中吏奴官門作變一事矣。此亦有旁照之律云。故亦令拔之。蓋以多有增條。則或慮不知者。看以新法故也。戶典兵典。兵判果皆詳見耶。時俊曰。戶典則詳覽。而別無可論處。兵典則未及盡閱矣。上曰。都政何日爲之云耶。時俊曰。姑未的定日字。而臣曹亦多未及擧行之事矣。上曰。何事乎。時俊曰。別取才未試爲二百人矣。上曰。然則都政前副提調監煎。卿則擧行。可也。時俊曰。臣旣待罪嘗藥之列。此時豈敢退處乎。命善曰。非但此也。武弁輩亦以兵判之不得見。爲鬱云矣。上曰。藥院任重。難以數遞矣。監煎則有副提調。可無慮也。上曰。內寺重修已畢。彼不可無紀實文字矣。命善曰。已有所揭板矣。上曰。然則一本後日持入。好矣。望廟樓重修之役。亦是卿之監董者。其時亦有記文耶。命善曰。記則無之矣。上曰。不可無也。從後記文以揭好矣。禁漏閣亦令修改。而今果有可堪是任之才耶。浩修曰。必有其人矣。命善曰。恐無之矣。上曰。今日之雨。乃是喜雨。田家頗望望云乎。命善曰。然矣。豐之曰。湯劑進御及停止事。分日書出傳敎。何如。上曰。唯。命善曰。表氣猶未快解。醫官明日待令。何如。上曰。今幾快差。醫官不必待令。都政前則提調勿入。可也。都目則卄四日設行。似無妨矣。豐之曰。吏判有稟定事。而次對不行。方以爲悶云矣。上曰。日前申飭之後。朔試射之弊。可不如前耶。時俊曰。此後則必有效矣。仍命退。諸臣以次退出。
정조 9년
乙巳六月二十日巳時。上御重熙堂。右承旨入侍時。右承旨徐鼎修。稟事閣臣徐龍輔鄭東浚。假注書朴蓍壽。記事官金鳳顯尹行任。以次進伏訖。上命書傳敎曰。今見關西伯褒貶啓本。庶尹兪漢葛。中軍趙應鉉。俱書啓罷。纔已啓下。今則不必更待稟處。其代後日政差出。囚禁諸人。令道臣從輕重決處後狀聞事。分付。命退。諸臣以次退出。
정조 9년
行都承旨沈豐之坐。行左承旨李秉模坐。右承旨李亨元坐。左副承旨徐鼎修坐。右副承旨安聖彬坐直。同副承旨閔台爀坐直。注書二員未差。假注書朴蓍壽仕李德鉉仕直。事變假注書尹悌東仕。
정조 9년
傳于李秉模曰。右承旨入侍。
정조 9년
傳于李亨元曰。輪對官後日次來待。
정조 9년
安聖彬啓曰。合辭方張之時。諫院無詣臺之員。事甚未安。除在外外。獻納洪樂淵。又爲牌招。何如。傳曰。允。
정조 9년
備忘記。北道人士之如是封章。其誠令人可感。遐陬士氣。不可不扶奬。封章儒生。明將召見。使之來待。
정조 9년
以禁府都囚徒單子。傳于安聖彬曰。朴能源旣置下考。照律放送。
정조 9년
以事變假注書尹悌東禁推傳旨。傳于安聖彬曰。分揀。
정조 9년
以獻納洪樂淵牌不進罷職傳旨。傳于安聖彬曰。只推。
정조 9년
閔台爀啓曰。玉堂上下番俱空。事甚未安。校理姜李顯默。旣有只推之命。竝卽牌招入直。何如。傳曰。允。
정조 9년
以副校理徐美修。修撰洪樂恒牌不進罷職傳旨。傳于閔台爀曰。只推。
정조 9년
以校理姜李顯默。副校理徐美修。修撰洪樂恒再牌不進罷職傳旨。傳于閔台爀曰。只推。
정조 9년
閔台爀啓曰。玉堂上下番俱空。事甚未安。校理姜李顯默。副校理徐美修。修撰洪樂恒。旣有只推之命。竝卽牌招。以爲推移入直之地。何如。傳曰。允。
정조 9년
傳于閔台爀曰。推考後辭疏。一一捧入。則其將應接不暇。況現告未捧。傳旨不入。尤豈可先捧辭疏。當該承旨。爲先從重推考。原疏還給。此後此等辭疏。更勿呼望。身爲該房。且在右位。傳旨尙未書入。辭疏反令許捧。了了者如是乎。二罪俱發。不可推考而止。刑房承旨林濟遠遞差。
정조 9년
閔台爀啓曰。臣與右副承旨林濟遠伴直矣。纔已遞差。伴直無人。左副承旨安聖彬。所當牌招。而拘於廳規。不得請牌。何以爲之。敢稟。傳曰。牌招入直。
정조 9년
傳于閔台爀曰。承旨前望單子入之。待下批牌招察任。
정조 9년
閔台爀。以大典通編監印廳言啓曰。昨日監印郞廳。宣示傳諭下者。臣擎奉伏讀。下詢諸條。一一是當。而其中或不無數處更商仰對者。謹依下敎。竝爲付籤書頭。以備睿覽。而臣衰昏遲鈍。今此校正之役。必須三四看閱。始能略有領會。至於此典。自諸堂所。久而後還。僅得一番經眼。多未釐改。此外疎漏差誤處。亦必種種有之。不勝惶恐之至。敢啓。傳曰。知道。十籤俱好。竝依此爲之。間有新式。待六典畢校。知委各司條件。更爲列錄草記。以爲憑處之地。可也。